Mário Košík

Mario Košik (* 3. apríl 1969, Piešťany) je slovenský dirigent.

 Štúdium 
V rokoch 1983 - 1989 študoval na Konzervatóriu v Bratislave hru na husliach a dirigovanie pod pedagogickým vedením Zdeňka Bíleka a Adolfa Vykydala. V rokoch 1989 - 1994 študoval symfonické dirigovanie na Vysokej škole múzických umení v Bratislave u prof. Bystríka Režuchu. Súkromné hodiny bral aj u Ľudovíta Rajtera. Doktorandské štúdium, v rámci ktorého založil a viedol symfonický orchester VŠMU, ukončil v roku 2005 prácou "Vzájomný vzťah dirigenta a orchestra."

 Kariéra 
 Spolupráca s českými a slovenskými orchestrami 
V roku 2000 sa na základe víťazstva v medzinárodnom konkurze stal šéfdirigentom Karlovarského symfonického orchestra. Táto pozícia mu priniesla nielen možnosť pravidelnej práce s najstarším českým orchestrom, ale otvorila mu dvere k viacerým orchestrom v Česku - dirigoval Pražskú komornú filharmóniu, Filharmóniu Brno, Moravskú filharmóniou v Olomouci a Janáčkovu filharmóniu Ostrava - a na Slovensku, kde dirigoval Slovenskú filharmóniu, Symfonický orchester Slovenského rozhlasu, Štátnu filharmóniu Košice a Štátny komorný orchester Žilina. V roku 2001 začal spolupracovať s ansámblom Cappella Istropolitana, s ktorým vystúpil niekoľkokrát v zahraničí. 

 Spolupráca s Baletom SND 
V roku 2003 z iniciatívy vtedajšieho šéfa Baletu Slovenského národného divadla Emila Bartka naštudoval pôvodný balet Rasputin. Na základe pozitívnej odozvy spolupráca s baletom SND pokračovala aj pri uvedení ďalších pôvodných baletov: Caligula (2004), Sen noci svätojánskej (2006) a Don Juan (2006). 

K spolupráci s baletom SND sa vrátil v roku 2013, keď so Symfonickým orchestrom Slovenského rozhlasu nahral hudbu Prokofievovho baletu Romeo a Júlia. 

V spolupráci s ruským choreografom Borisom Eifmanom nahral pre súbor Eifman Ballet hudbu k baletu Up&Down. Baletná inscenácia bola uvedená na javisku Slovenského národného divadla 14. a 15. februára 2015. 

 Symfonický orchester Slovenského rozhlasu (2006 - 2018) 
V sezóne 2006/2007 sa stal dirigentom a od roku 2008 hlavným dirigentom Symfonického orchestra Slovenského rozhlasu. V priebehu dvanástich rokov svojej činnosti v čele umeleckého telesa rozšíril jeho repertoár o diela Charlesa Ivesa, Alberta Roussela, Leonarda Bernsteina, Carla Nielsena, Clauda Debussyho, Sergeja Prokofieva, Sergeja Rachmaninova a Alexandra Glazunova. Na koncertoch pod jeho taktovkou zazneli v premiérach diela slovenských skladateľov, napr. Oľgy Kroupovej, Miroslava Bázlika, Jevgenija Iršaia a Juraja Hatríka. Z desiatok vyhotovených štúdiových nahrávok vyšli na CD nosičoch všetky piesňové cykly Eugena Suchoňa, symfonická tvorba Jevgenija Iršaia či slovenské husľové koncerty s Milanom Paľom  ako sólistom. Orchester pod jeho vedením úspešne vystúpil v Japonsku a Nemecku, ako aj trikrát na festivale Bratislavské hudobné slávnosti. 

 Umelecké pôsobenie v zahraničí 
Je jedným z mála slovenských dirigentov aktívne pôsobiacich v zahraničí. Spolupracoval s orchestrami v Nemecku (Jenaer Philharmonie, Berliner Symphoniker), Spojených štátoch amerických (Las Colinas Symphony Orchestra, Texas), Poľsku (Polska Orkiestra Radiowa Warsava, Kraków Philharmonic, Filharmonia Bałtycka v Gdaňsku, Filharmonia im. Mieczysława Karłowicza v Štetíne), Maďarsku (MÁV Szinfonikus Zenekar Filarmonie v Budapešti), Bulharsku (Sofia Philharmonic Orchestra), Grécku (Athens State Orchestra), Taliansku (Orchestra Sinfonica di Roma), Monte Carlo (Monte-Carlo Philharmonic Orchestra), Španielsku (Orquesta sinfónica de la region de Murcia, Orquesta Cuidad de Granada), Izraeli (Jerusalem Symphony Orchestra), na Ukrajine (Filharmónia a Komorný orchester v Ľvove), Rusku (Filharmónia v Krasnojarsku) a Kórei (symfonické orchestre v Soule a v Tedžone). Od roku 2018 je častým hosťom japonských orchestrov, najmä Tokyo Symphony and Philharmonic, Sapporo Symphony a Kansai Philharmonic. V roku 2022 dirigoval na zájazde v Japonsku Viedenský komorný orchester.

 Diskografia 
 AMARAL VIEIRA: TE DEUM IN STILO BAROCCO, MISSA CHORALIS 1997, Slovart Records; Slovenská filharmónia, Slovenský filharmonický zbor, dir. M. Košik
 VIANOČNÉ PASTORÁLE : BRATISLAVSKÝ CHLAPČENSKÝ ZBOR 2007, Diskant;
 MIRO BÁZLIK: KONCERT PRE KLAVÍR A ORCHESTER 2011, Hudobný fond SF; Daniel Buranovský (pf), Slovenský orchester Slovenského rozhlasu
 SLOVAK VIOLIN CONCERTOS (A. Moyzes, A. Očenáš, D. Kardoš) 2013, Hudobný fond SF; Milan Paľa (vn), Symfonický orchester Slovenského rozhlasu
 EVGENY IRSHAI – IN THE SPACE OF LOVE 2013, Hudobný fond SF;  Milan Paľa (vn), Ladislav Fančovič (pf), Jozef Lupták (vc), Jevgenij Iršai (pf), Symfonický orchester Slovenského rozhlasu
 SLOVAK CONCERTOS (E. Suchoň) 2016, Hudobný fond SF; Ronald Šebesta (cl), Symfonický orchester Slovenského rozhlasu
 EUGEN SUCHOŇ : PIESŇOVÉ CYKLY 2018, Hudobný fond; Jozef Benci (b), Terézia Kružliaková (ms), Simona Houda Šaturová (s), Pavol Bršlík (t), Gustáv Beláček (b), Symfonický orchester Slovenského rozhlasu
 CANTO AMOROSO : SLOVAK MUSIC FOR HARP 2019. Diskant; Milan Novák: Návraty; Katarína Turnerová (ar), Eugen Prochác (vc), Symfonický orchester Slovenského rozhlasu

 Referencie 

 Externé odkazy  
 Oficiálna stránka
 Košík Mário (1969)
 Mario Košik
 MARIO KOSIK
 Mário Košík: Všetky moje spomienky na detstvo v Piešťanoch sú spojené s hudbou

Kategória:Slovenskí dirigenti
Kategória:Absolventi Vysokej školy múzických umení
Kategória:Osobnosti z Piešťan